Republica Moldova și România vor găzdui în anul 2027, la Iași și Chișinău, conferința ministerială a Spațiului European al Învățământului Superior.
O decizie în acest sens a fost adoptată la Tirana, Albania, prin votul statelor membre ale Spațiului European al Învățământului Superior (SEIS).
Această conferință reprezintă un instrument de monitorizare și avansare a procesului de la Bologna.
„Alinierea R. Moldova la implementarea procesului de la Bologna înseamnă pentru tinerii noștri șansa de a participa în mobilități academice în străinătate, studii mai calitative acasă și oportunitatea recunoașterii pe viitor a diplomelor obținute în Republica Moldova la nivel european”, a menționat Dan Perciun, ministrul Educației și Cercetării de la Chișinău.
Conferința va reuni miniștrii Educației din statele membre ale Uniunii Europene și SEIS, reprezentanți ai Comisiei Europene, ai organizațiilor din domeniul asigurării calității la nivel european și global.